Tove Janssonin töissä näkyvät maailman tapahtumat ja taiteilijan yksityiselämä.

Yle Tampere kuljettaa yleisöä opastetuilla kierroksilla Tampereen suosituimmissa museoissa, joiden ovet ovat koronaepidemian vuoksi suljettuna. Tällä kertaa vuorossa on Muumimuseo (siirryt toiseen palveluun).

Oppaina toimivat talon oma museolehtori Minna Honkasalo ja ohjaava museolehtori Janina Ahlfors kulttuurikasvatusyksikkö TAITEsta. Heidän johdollaan tutustutaan muumien maailmaan ja Tove Janssonin (1914-2001) kädenjälkeen. Kuulemme myös, millä tavoin monet Janssonin töistä heijastelevat hänen yksityiselämäänsä.

Tove Jansson oli Tukholmassa, Helsingissä ja Pariisissa opiskellut taidemaalari. Muumipeikkoa muistuttava hahmo oli alkujaan Janssonin sodanaikainen nimimerkkifiguuri kulttuuripoliittisessa Garm-lehdessä. Sota ahdisti taiteilijaa, joka päätyi luomaan muumien yhteisöllisen satumaailman omaksi henkiseksi turvapaikakseen kaiken myllerryksen keskellä. Sittemmin Jansson kirjoitti ja kuvitti kaksitoista kirjaa muumeista.

Vuonna 1986 Tove Jansson lahjoitti yhdessä elämänkumppaninsa, taidegraafikko Tuulikki Pietilän kanssa Tampereen taidemuseolle 1009 teosta ja 38 pienoismaailmakuvaelmaa. Nykyään kokoelma on esillä maailman ainoassa Muumimuseossa Tampere-talossa.

Muumimuseo joutui muiden museoiden tapaan sulkemaan ovensa koronaepidemian vuoksi. Anna Sirén / Yle

Edellinen Yle Tampereen opastettu museokierros suuntautui museokeskus Vapriikin Ostia-näyttelyyn teemalla Syntinen satamakaupunki. Muinaisen Rooman valtakunnan lihallisempien ilojen pariin pääset tästä.

Seuraavalla kierroksella suuntaamme Tampereen taidemuseoon Joseph Alasen Kalevala-kuvitusten ääreen. Samalla paneudutaan myös museolla lainassa olevaan Akseli Gallen-Kallelan Aino-triptyykkiin.